মুকুল রায় পর্যন্ত এসে আটকে কেন্দ্রীয় তদন্তকারী সংস্থা এনফোর্সমেন্ট ডিরেক্টরেট (ইডি)! তাঁর জিজ্ঞাসাবাদ পর্ব শেষ করলেই মিটবে নারদ মামলায় ইডি’র প্রথম দফার জিজ্ঞাসাবাদ। একই ভাবে আটকে সিবিআইয়ের ফুটেজ এবং ঘটনাস্থল মিলিয়ে দেখার পর্ব।
নারদ মামলায় ১৩ জন অভিযুক্তকে প্রথম দফার জিজ্ঞাসাবাদ পুজোর আগেই শেষ করেছে সিবিআই। একই মামলায় জিজ্ঞাসাবাদ চালাচ্ছে ইডি। ইতিমধ্যে ১৩ জন অভিযুক্তের মধ্যে ১২ জনের জিজ্ঞাসাবাদ ইডি শেষ করেছে। তদন্তকারী সংস্থা সূত্রের খবর, গত মাসেই নারদ মামলায় অভিযুক্ত মুকুলকে সমন পাঠানো হয়েছিল। কিন্তু তিনি সময় চেয়েছিলেন। চলতি সপ্তাহে তাঁর হাজিরা দেওয়ার কথা বলেও খবর। সোমবার মুকুল বলেন, ‘‘আমি তদন্তকারীদের টেক্সট মেসেজ করে জানিয়েছি, কলকাতায় ফিরে এসেছি। যখন তাঁরা ডাকবেন, আমি চলে যাব।’’
পাশাপাশি, নারদের গোপন ক্যামেরা অভিযানের ফুটেজের সঙ্গে লেনদেন-স্থল খতিয়ে দেখার কাজ চালাচ্ছে সিবিআই। যা প্রায় শেষের পথে। সেক্ষেত্রে মুকুলের অপেক্ষায় রয়েছেন তদন্তকারীরা। যে জায়গায় মুকুলের সঙ্গে নারদ কর্তা ম্যাথু স্যামুয়েলের সাক্ষাৎ হয়েছিল, সেই জায়গা দেখতে চেয়ে সিবিআই মুকুলকে সময় দিতে বলেছিল। গত মাসে মুকুল জানিয়েছিলেন, কলকাতায় ফিরলে তিনি তাদের সঙ্গে যোগাযোগ করবেন। সিবিআই সূত্রের খবর, সেই প্রক্রিয়া শেষ হলে তদন্তকারীদের তোলা ছবি এবং ফুটেজে মিল আছে কি না, তা নিশ্চিত করতে ফরেন্সিক ল্যাবে পাঠানো হতে পারে।
এরইমধ্যে এদিন সকাল সাড়ে ১০টা নাগাদ ইডি দফতরে হাজিরা দেন তৃণমূল সাংসদ প্রসুন বন্দ্যোপাধ্যায়। তাঁকে প্রায় সাত ঘণ্টা জিজ্ঞাসাবাদ করেন তদন্তকারীরা। পরে প্রসূন বলেন, ‘‘তদন্তকারীরা ডেকেছিলেন, এসেছি। তবে আমি কোনও অনৈতিক কাজের সঙ্গে যুক্ত নই।’’ মুকুল প্রসঙ্গে তাঁর দাবি, ‘‘এই মামলায় আমাদের ডেকেছে, তাঁকেও ডাকবে।’’